ත්‍රස්තවාදය හේතුවෙන් අසරණ වූද බොහෝ දේ අහිමි කරගත්තා වූද රටක් ලෙස කටුක හා අමානුෂික අත්දැකීම් හඳුනාගෙන සිටින බවද ඇමැතිවරයා කීය.ඔසාමා බින් ලාඩන් ගේ ඝාතනය පිළිබඳ රජයේ මතය පැහැදිලි කරමින් ඇමැතිවරයා එම කරුණු අනාවරණය කළේ ඇමැති මණ්ඩල තීරණ දැනුම් දීම සඳහා රජයේ ප්‍රවෘත්ති දෙපාර්තමේන්තුවේ ඊයේ (05) පැවැති ප්‍රවෘත්ති සාකච්ඡාවක දීය.දරුස්මාන් වාර්තාව සම්බන්ධයෙන් කළ විමසුමක දී ඇමැතිවරයා පැවැසුවේ එම වාර්තාව සම්බන්ධයෙන් රජයේ ස්ථාවරය එක්සත් ජාතීන්ගේ සංවිධානය වෙත විධිමත් පරිදි දැනුම් දීමට කටයුතු කැර ඇති බවත්, ඉදිරියේ දී උද්ගත විය හැකි තත්ත්වයන්ට ද ඒ ඒ අවස්ථාවන් හිදී විශ්වාසනීය අන්දමින් ප්‍රතිචාර දැක්වීමට රජය බලාපොරොත්තු වන බවත් ය.දරුස්මාන් වාර්තාව සම්බන්ධයෙන් වන රජයේ මතය විදේශ ඇමැති මහාචාර්ය ජී. එල්. පීරිස් මහතා පාර්ලිමේන්තුවේ දී ඉතා පැහැදිලි ලෙස ප්‍රකාශ කළ බව කී ඇමැතිවරයා, විපක්‍ෂ නායකවරයා ද ඒ සම්බන්ධයෙන් අදහස් දක්වා තිබෙන බවද කීවේය.මීට අමතරව වගකිව යුතු සංවිධාන හා විවිධ පුද්ගලයන් ද ඒ පිළිබඳ කරුණු ගණනාවක් ගෙන හැර දක්වා තිබෙන බවද සඳහන් කළේ ය.